
                      Αθήνα 25 Φεβρουαρίου 2010
Προς 

τις Ελεγκτικές Εταιρείες
[με την παράκληση να ενημερώσετε
σχετικά τoυς Ορκωτούς Ελεγκτές Λογιστές σας]
Θέματα: 1.   Υπόδειγμα ΄Εκθεσης Ευρημάτων Ορκωτού Ελεγκτή Λογιστή 




   (για την υποβολή στο Συνεγγυητικό Κεφάλαιο Εξασφάλισης    





Επενδυτικών Υπηρεσιών)


2.  Υπόδειγμα ΄Εκθεσης Ελέγχου σύμφωνα με την υπ΄αριθμ.    

                       3/133/18.11.2008 απόφαση της Επιτροπής Εποπτείας Ιδιωτικής  

  


   Ασφάλισης.


3.  Σχετικά με τη Βεβαίωση Αντληθέντων Κεφαλαίων. 



Σε εκτέλεση της υπ’ αριθμ. ΣΤ΄23/2/24.2.2010 απόφασης του Εποπτικού Συμβουλίου σας επισυνάπτουμε τα ανωτέρω εγκεκριμένα Υποδείγματα Εκθέσεων Ελέγχου και τη γνώμη του Επιστημονικού Συμβουλίου σχετικά με τη Βεβαίωση Αντληθέντων Κεφαλαίων: 
Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Συνημμ: 3
Εσωτερική διανομή: 

· Επιστημονικό Συμβούλιο Σ.Ο.Ε.Λ. 

· Υπηρεσία Μητρώου του Σ.Ο.Ε.Λ. 

ΕΚΘΕΣΗ ΕΥΡΗΜΑΤΩΝ ΟΡΚΩΤΟΥ ΕΛΕΓΚΤΗ ΛΟΓΙΣΤΗ

Στο πλαίσιο εκτέλεσης Προσυμφωνημένων Διαδικασιών επί της συγκεντρωτικής κατάστασης που περιλαμβάνει στοιχεία σχετικά με τον αριθμό των πελατών και το ύψος των περιουσιακών τους στοιχείων που φύλασσε η [επωνυμία] κατά την τελευταία εργάσιμη ημέρα κάθε μήνα από 1.1.2009 έως 31.12.2009

Προς το 

Διοικητικό Συμβούλιο 


της ……………………. [ΕΠΩΝΥΜΙΑ]

(για υποβολή στο Συνεγγυητικό Κεφάλαιο Εξασφάλισης Επενδυτικών Υπηρεσιών) 

Διενεργήσαμε την κατωτέρω αναφερόμενη διαδικασία που συμφωνήσαμε με βάση την από ……….. επιστολή σας αναφορικά με τα στοιχεία της [ΕΠΩΝΥΜΙΑ ή ‘η Εταιρεία’] κατά την τελευταία εργάσιμη ημέρα κάθε μήνα από 1.1.2009 έως 31.12.2009 που περιλαμβάνονται στη συγκεντρωτική κατάσταση (συνημμένοι Πίνακες Ι έως ΙV) που συντάχθηκε από την Διοίκηση της Εταιρείας. Η εργασία μας είχε σκοπό την επιβεβαίωση της ακριβούς μεταφοράς των στοιχείων που αφορούν τον αριθμό των πελατών και το ύψος των περιουσιακών τους στοιχείων, που φύλασσε η Εταιρεία κατά την προαναφερόμενη περίοδο, στους πίνακες γνωστοποίησης των στοιχείων αυτών στο Συνεγγυητικό Κεφάλαιο Εξασφάλισης Επενδυτικών Υπηρεσιών (εφεξής ‘Συνεγγυητικό Κεφάλαιο’), όπως αυτοί παρατίθενται στην επιστολή του με Αρ. Πρωτ. 159. 

Η Διοίκηση της Εταιρείας έχει την ευθύνη για τη σύνταξη της προαναφερόμενης συγκεντρωτικής κατάστασης. Αναλάβαμε και εκτελέσαμε αυτή την εργασία σύμφωνα με το Διεθνές Πρότυπο Συναφών Υπηρεσιών 4400 «Ανάθεση έργων Προσυμφωνημένων Διαδικασιών αναφορικά με Χρηματοοικονομική Πληροφόρηση».

Ευθύνη μας είναι να εκτελέσουμε τις κατωτέρω προσυμφωνημένες διαδικασίες και να σας γνωστοποιήσουμε τα ευρήματά μας.

	 ΔΙΑΔΙΚΑΣΙΕΣ ΠΟΥ ΔΙΕΝΕΡΓΗΘΗΚΑΝ


Σύμφωνα με τη σχετική επιστολή ανάθεσης Έργου Προσυμφωνημένων Διαδικασιών, διενεργήσαμε, συμφωνία του αριθμού των πελατών και του ύψους των περιουσιακών τους στοιχείων (στην ημερομηνία συναλλαγής/εκκαθάρισης)  που φύλασσε η Εταιρεία κατά την τελευταία εργάσιμη ημέρα κάθε μήνα από 1.1.2009 έως 31.12.2009, και περιλαμβάνονται στη συγκεντρωτική κατάσταση (συνημμένοι πίνακες) προς γνωστοποίηση στο Συνεγγυητικό Κεφάλαιο (όπως αυτοί παρατίθενται στην επιστολή του Συνεγγυητικού Κεφαλαίου με Αρ. Πρωτ. 159), με τα στοιχεία της Εταιρείας, όπως αυτά προκύπτουν από την χρησιμοποιούμενη εφαρμογή παρακολούθησής τους. 

	ΕΥΡΗΜΑΤΑ


Διαπιστώσαμε την ακριβή μεταφορά των στοιχείων που απεικονίζονται στη συγκεντρωτική κατάσταση (συνημμένοι πίνακες) προς το Συνεγγυητικό Κεφάλαιο, από την οικεία μηχανογραφική εφαρμογή που τηρεί η εταιρεία για να παρακολουθεί τον αριθμό των πελατών της και το ύψος των περιουσιακών τους στοιχείων που φύλασσε κατά τις αναφερόμενες στους πίνακες ημερομηνίες (αν δεν διαπιστωθεί η προαναφερόμενη ακρίβεια της μεταφοράς των εξεταζόμενων στοιχείων, τότε η παράγραφος των ευρημάτων τροποποιείται αναλόγως).

Με δεδομένο ότι η διενεργηθείσα εργασία, δεν αποτελεί έλεγχο ή επισκόπηση σύμφωνα με τα Διεθνή Πρότυπα Ελέγχου ή τα Διεθνή Πρότυπα Ανάθεσης Εργασιών Επισκόπησης, δεν εκφράζουμε οποιαδήποτε άλλη διαβεβαίωση πέραν των όσων αναφέρουμε ανωτέρω. 

Αν είχαμε διενεργήσει επιπρόσθετες διαδικασίες ή αν είχαμε διενεργήσει έλεγχο ή επισκόπηση σύμφωνα με τα Διεθνή Πρότυπα Ελέγχου ή τα Διεθνή Πρότυπα Ανάθεσης Εργασιών Επισκόπησης, ενδεχομένως να είχαν υποπέσει στην αντίληψή μας και άλλα θέματα,  τα οποία θα είχαν  αναφερθεί προς εσάς.

	ΠΕΡΙΟΡΙΣΜΟΣ ΧΡΗΣΗΣ


Η παρούσα Έκθεση απευθύνεται αποκλειστικά προς το Διοικητικό Συμβούλιο της Εταιρείας, στα πλαίσια της τήρησης των υποχρεώσεών της προς το Συνεγγυητικό Κεφάλαιο. Ως εκ τούτου, η Έκθεση αυτή δεν επιτρέπεται να χρησιμοποιηθεί για άλλους σκοπούς αφού περιορίζεται μόνο στα στοιχεία που αναφέρονται ανωτέρω και δεν επιτρέπεται καμία άλλη χρήση εκτός από την κοινοποίησή της στο Συνεγγυητικό Κεφάλαιο.

Έδρα του ελεγκτή [πόλη], [ημερομηνία]

[Ορκωτός Ελεγκτής  Λογιστής]

Αρ Μ ΣΟΕΛ …….

Έκθεση ανεξάρτητης αξιολόγησης του βαθμού τήρησης των διαδικασιών που προβλέπονται από τις διατάξεις της Απόφασης 3/133/18-11-2008 της Επιτροπής Εποπτείας Ιδιωτικής Ασφάλισης (ΕΠ.Ε.Ι.Α.) της ΧΧΧΧΧΧΧΧΧΧΧΧ με ημερομηνία 31 Δεκεμβρίου 2008

Προς τη Διοίκηση της 

ΧΧΧΧΧΧΧΧΧΧΧΧ

(για υποβολή στην ΕΠ.Ε.Ι.Α.)

Η έκθεσή μας αφορά τα αποτελέσματα της εργασίας μας που περιγράφεται στην επιστολή ανάθεσης με ημερομηνία 3 Μαρτίου 2009, με βάση το άρθρο 15 της Απόφασης 3/133/18-11-2008 της Επιτροπής Εποπτείας Ιδιωτικής Ασφάλισης (ΕΠ.Ε.Ι.Α.). Σκοπός της έκθεσής μας είναι η αξιολόγηση του βαθμού τήρησης των διαδικασιών που προβλέπονται από τις διατάξεις της Απόφασης 3/133/18-11-2008 της ΕΠ.Ε.Ι.Α. της ΧΧΧΧΧΧΧΧΧΧΧΧ (η «Εταιρεία»), για το έτος που έληξε την 31 Δεκεμβρίου 2008. Για την εργασία μας έχουμε λάβει υπόψη την Αναλογιστική Έκθεση Τεχνικών Αποθεμάτων (ΑΝΕΤΑ) που έχει συντάξει, υπογράψει και απευθύνει στο Διοικητικό Συμβούλιο της Εταιρείας ο υπεύθυνος αναλογιστής της, με αυτή την ημερομηνία.

Γενικά

Η Απόφαση της ΕΠ.Ε.Ι.Α. ρυθμίζει θέματα ασφαλίσεων κατά ζημιών και ιδιαίτερα έχει ως σκοπό της σύμφωνα με το άρθρο 2:

1. Τον καθορισμό των τεχνικών βάσεων, ιδία της αντιστοίχησης των λειτουργικών και διαχειριστικών εξόδων των εταιρειών, ως και τις μεθόδους και τρόπους υπολογισμού, που εφαρμόζουν οι εταιρείες για το σχηματισμό επαρκών τεχνικών αποθεμάτων επί του Χαρτοφυλακίου τους, σύμφωνα με την ισχύουσα νομοθεσία και τα ειδικότερα οριζόμενα στο άρθρο 7 του Ν.Δ. 400/1970, όπως ισχύει.

2. Τον καθορισμό ειδικότερων θεμάτων διοικητικής και λογιστικής οργάνωσης των εταιρειών, αφορούντων σε πολιτικές, οι οποίες θα πρέπει να ενσωματώνονται στους  εσωτερικούς κανονισμούς λειτουργίας τους και αρχεία, τα οποία οι εταιρείες θα πρέπει να τηρούν, σύμφωνα με την ισχύουσα νομοθεσία και τα ειδικότερα οριζόμενα στο άρθρο 6 παρ. 3 του Ν.Δ. 400/1970, όπως ισχύει.

3. Τον καθορισμό του τύπου, του περιεχόμενου και της πιστοποίησης της Αναλογιστικής Έκθεσης Τεχνικών Αποθεμάτων και του Βιβλίου Τεχνικών Σημειωμάτων, Τιμολογίων και Όρων, που οι εταιρείες συντάσσουν και τηρούν σύμφωνα με την ισχύουσα νομοθεσία και τα ειδικότερα οριζόμενα στα άρθρα 11 και 55 του Ν.Δ. 400/1970, όπως ισχύει.

Κατά συνέπεια:

1. Οι εταιρείες θεσπίζουν επαρκείς και κατάλληλες διαδικασίες ώστε να συμμορφώνονται για την τήρηση των διαδικασιών που προβλέπονται σύμφωνα με διατάξεις της Απόφασης 3/133/18-11-2008 της ΕΠ.Ε.Ι.Α.

2. Οι διαδικασίες αυτές αφορούν τουλάχιστον:

(α) Τα Τεχνικά Αποθέματα,

(β) Τις Πολιτικές και τα Αρχεία για το Σχηματισμό Τεχνικών Αποθεμάτων,

(γ)  την Επικαιροποίηση και τις Αναφορές των Τεχνικών Αποθεμάτων.

3.  Σύμφωνα με το άρθρο 15 της ως άνω απόφασης, οι Ορκωτοί Ελεγκτές Λογιστές της εταιρείας υποβάλλουν κάθε χρόνο στη διοίκηση της εταιρείας έκθεση αναφορικά με την τήρηση των διαδικασιών που προβλέπονται από τις διατάξεις της Απόφασης 3/133/18-11-2008 της ΕΠ.Ε.Ι.Α.

4.  Αντίγραφο της έκθεσης υποβάλλεται στην ΕΠ.Ε.Ι.Α. από την εταιρεία.

Έκταση και προσέγγιση του έργου

Διενεργήσαμε την προβλεπόμενη από τις διατάξεις της παραγράφου 1 του άρθρου 15 της Απόφασης 3/133/18-11-2008 της ΕΠ.Ε.Ι.Α., αξιολόγηση του βαθμού τήρησης των διαδικασιών που προβλέπονται από τις διατάξεις  της ως άνω απόφασης από την ΧΧΧΧΧΧΧΧΧΧΧΧ με ημερομηνία 31 Δεκεμβρίου 2008.

Η εργασία μας διενεργήθηκε σύμφωνα με το Διεθνές Πρότυπο 3000 “Έργα Διασφάλισης που δεν συνιστούν Έλεγχο ή Επισκόπηση Ιστορικής Οικονομικής Πληροφόρησης”.

Η εργασία μας εξετάζει το βαθμό τήρησης των διαδικασιών όσον αφορά τα ακόλουθα:

(α) Το σχηματισμό των Τεχνικών αποθεμάτων,

(β)  τις Πολιτικές και τα Αρχεία για το Σχηματισμό Τεχνικών Αποθεμάτων,

(γ)  Τον τύπο και το περιεχόμενο της αναλογιστικής Έκθεσης Τεχνικών  

      Αποθεμάτων (ΑΝΕΤΑ).

(δ) Το βιβλίο Τεχνικών Σημειωμάτων, Τιμολογίων και Όρων.

Για τον καθορισμό του εύρους της εργασίας μας, λάβαμε υπόψη τις δραστηριότητες της Εταιρείας. Τα αποδεικτικά στοιχεία περιλαμβάνουν αυτά που ελήφθησαν από εμάς κατά τη διάρκεια του ελέγχου των Οικονομικών Καταστάσεων της Εταιρείας για τη χρήση που έληξε την 31 Δεκεμβρίου 2008. Η προσέγγισή μας συμπεριέλαβε τα ακόλουθα:

α) Επισκόπηση της Αναλογιστικής Έκθεσης Τεχνικών Αποθεμάτων (ΑΝΕΤΑ).

β) Επισκόπηση του Βιβλίου Τεχνικών Σημειωμάτων, Τιμολογίων και Όρων.

γ) Επισκόπηση της Πολιτικής Χαρακτηρισμού Εξόδων (Π.Χ.Ε.)

δ) Επισκόπηση των διαδικασιών σχετικά με την τήρηση των Χαρτοφυλακίων  

    της Εταιρείας.

ε) Επισκόπηση της Πολιτικής Πιστοποίησης και Αναφοράς Χαρτοφυλακίου, 

    που ακολουθεί η Εταιρεία.

Περιορισμοί 

Η εργασία που διενεργήσαμε δεν θα μπορούσε να διασφαλίσει απόλυτα ότι όλα τα θέματα που θα μπορούσαν να θεωρηθούν ως ουσιώδεις αδυναμίες σχετικά με την αξιολόγηση του βαθμού συμμόρφωσης με τις απαιτήσεις του άρθρου 15 της Απόφασης 3/133/18-11-2008 της ΕΠ.Ε.Ι.Α., θα αποκαλυφθούν. Ουσιώδης αδυναμία υπάρχει όταν ο σχεδιασμός του συστήματος εσωτερικού ελέγχου δεν περιορίζει τον κίνδυνο να συμβούν και να μην αποκαλυφθούν σημαντικά λάθη ή ανωμαλίες εντός εύλογου χρονικού διαστήματος. Όλα τα θέματα που υπέπεσαν στην αντίληψή μας κατά τη διεξαγωγή της εργασίας μας τέθηκαν σε γνώση της Εταιρείας. Οι σχετικές επισημάνσεις μας που προέκυψαν από την αξιολόγηση των διαδικασιών της Εταιρείας, συζητήθηκαν με τα αντίστοιχα στελέχη και ελήφθησαν εγγράφως τα σχόλιά τους.

Ευθύνη της Διοίκησης

Η Διοίκηση είναι αποκλειστικά υπεύθυνη για τη συμμόρφωση της Εταιρείας με τις απαιτήσεις της Απόφασης 3/133/18-11-2008 της ΕΠ.Ε.Ι.Α. Η ευθύνη αυτή περιλαμβάνει μεταξύ άλλων το σχεδιασμό, την εφαρμογή και την τήρηση συστήματος εσωτερικού ελέγχου και διαδικασιών σχετικά με τα τεχνικά αποθέματά της κατά τέτοιο τρόπο που να διασφαλίζουν την ορθότητα και πληρότητα των υποχρεώσεων της απαλλαγμένων από ουσιώδη ανακρίβεια, που οφείλεται σε απάτη ή λάθος.

Ευθύνη μας

Δική μας ευθύνη είναι να αναφέρουμε τα συμπεράσματα από την παρούσα εργασία μας, στα πλαίσια της παραγράφου 1 του άρθρου 15 της Απόφασης 3/133/18-11-2008 της ΕΠ.Ε.Ι.Α. Τα τυχόν ευρήματά μας για την ανωτέρω αξιολόγηση αφορούν στο βαθμό τήρησης των διαδικασιών την 31 Δεκεμβρίου 2008. Δεν φέρουμε καμία ευθύνη για γεγονότα ή καταστάσεις που ενδέχεται να συμβούν μετά την ημερομηνία αυτή και δεν εκφράζουμε γνώμη για την επάρκεια των τεχνικών αποθεμάτων της Εταιρείας.

Συμπέρασμα

Σύμφωνα με τις διαδικασίες που διενεργήσαμε και αναφέρονται στην παρούσα έκθεση, δεν έχει υποπέσει στην αντίληψή μας οτιδήποτε που θα μας οδηγούσε στο συμπέρασμα ότι η ΧΧΧΧ (εταιρεία) κατά την 31 Δεκεμβρίου 2008 δεν βρίσκεται σε εναρμόνιση, από κάθε ουσιώδη άποψη, με την τήρηση των διαδικασιών που προβλέπει η απόφαση 3/133/18-11-2008 της ΕΠ.Ε.Ι.Α., εκτός των περιπτώσεων που παρατίθενται στο Παράρτημα 1.

Περιορισμός Χρήσης

Η έκθεση αυτή παρέχεται αποκλειστικά για την πληροφόρηση της Διοίκησης της ΧΧΧΧΧΧΧΧΧΧΧΧ σχετικά με την αξιολόγηση του βαθμού τήρησης των διαδικασιών που προβλέπονται από τις διατάξεις της Απόφασης 3/133/18-11-2008 της ΕΠ.Ε.Ι.Α. με ημερομηνία 31 Δεκεμβρίου 2008 και δεν επιτρέπεται καμία άλλη χρήση εκτός από την κοινοποίησή της στην ΕΠ.Ε.Ι.Α.

Αθήνα, ΧΧ Μαρτίου 2009

Ο ΟΡΚΩΤΟΣ ΕΛΕΓΚΤΗΣ ΛΟΓΙΣΤΗΣ 

Γνώμη του Επιστημονικού Συμβουλίου επί του

Υποδείγματος Βεβαίωσης Αντληθέντων Κεφαλαίων.



  Το Επιστημονικό Συμβούλιο αποφάσισε ομόφωνα, όπως παραμείνει το υπάρχον Υπόδειγμα Βεβαίωσης Αντληθέντων Κεφαλαίων, βάσει του Διεθνούς Προτύπου Συναφών Υπηρεσιών 4400 «Αναθέσεις Εκτέλεσης Προσυμφωνημένων Διαδικασιών Αναφορικά με Χρηματοοικονομικές Πληροφορίες», ως το πλέον κατάλληλο για την εν λόγω ανάθεση. 

